Πάπας Βονιφάτιος Α΄

Ο **Βονιφάτιος Α΄** (Papa Bonifacio I, ... - 4 Σεπτεμβρίου 422) ήταν Πάπας από τις 28 Δεκεμβρίου του 418 έως το θάνατό του το 422. Την εκλογή του αμφισβήτησαν οι αντίπαλοι του οπαδοί του Αντίπαπα Ευλάλιου, την διαφορά κλήθηκε να λύσει ο αυτοκράτορας Φλάβιος Ονώριος που κατοχύρωσε τελικά την εκλογή στον Βονιφάτιο Α΄. Ο Βονιφάτιος Α΄ εργάστηκε σκληρά για να αποκαταστήσει την εκκλησιαστική πειθαρχεία, έδωσε προνόμια στις επισκοπές της Ναρμπόν και της Βιέν με τα οποία πήραν απαλλαγή από την υποταγή τους στην Αρλ. Ο κορυφαίος δυτικός Άγιος Αυγουστίνος Ιππώνος έζησε την ίδια εποχή και του αφιέρωσε πολλά από τα έργα του.

## Πρώτα χρόνια

Δεν υπάρχουν πολλές πληροφορίες για την ζωή του πριν γίνει Πάπας, σύμφωνα με το Liber Pontificalis καταγόταν από την Ρώμη και καταγράφει το όνομα του πατέρα του ως Ιοκούνδος. Ο Πάπας Δάμασος Α΄ (366-384) τον χειροτόνησε ως ιερέα και διετέλεσε εκπρόσωπος του Πάπα Ιννοκέντιου Α΄ στην Κωνσταντινούπολη (περί το 405).

## Παπική εκλογή

Την ημέρα της κηδείας του Πάπα Δάμασου Α΄ στο Σαν Λορέντσο εκτός των Τειχών οι οπαδοί του Αντίπαπα Ευλάλιου κατέλαβαν το Λατερανό, την ίδια μέρα έφτασαν διάκονοι, λαϊκοί, ιερείς και τον εξέλεξαν επίσκοπο. Ο επίσκοπος Ευλάλιος και οι οπαδοί του αποφάσισαν να παραμείνουν στην εκκλησία μέχρι την επίσημη στέψη του ως Πάπα την ημέρα της Κυριακής (29 Δεκεμβρίου 418). Το Σάββατο ωστόσο μια μέρα πριν την στέψη (28 Δεκεμβρίου 418) η πλειοψηφία των Ρωμαίων επισκόπων επέλεξε νέο πάπα τον Βονιφάτιο πρώην σύμβουλο του Δάμασου Α΄. Την επόμενη μέρα (29 Δεκεμβρίου 418) έγινε η στέψη του στον Ιερό Ναό του Αγίου Μάρκελλου στο Άρεως Πεδίον. Ο Έπαρχος της Ρώμης Αουρέλιους Ανίσιους Σύμμαχος προειδοποίησε τις δύο πλευρές να σταματήσουν τις ταραχές και έστειλε επιστολή στον αυτοκράτορα Ονώριο με την οποία έγραψε ότι ο Ευλάλιος που είχε εκλεγεί πρώτος ήταν ο νόμιμος Πάπας. Ο Ονώριος σε απάντηση του στον Έπαρχο αναγνώρισε τον Ευλάλιο (3 Ιανουαρίου 419). Η αυτοκρατορική απόφαση δεν έγινε δεκτή και ξέσπασε έντονη βία, ο Έπαρχος συνέλαβε τον Βονιφάτιο και τον μετέφερε υπό επιτήρηση έξω από τα τείχη της πόλης. Οι οπαδοί του Βονιφάτιου Α΄ έστειλαν επιστολή στον αυτοκράτορα Ονώριο με την οποία του εξηγούσαν ότι παραβιάστηκε ο νόμος στην εκλογή του Ευλάλιου. Ο Ονώριος κάλεσε αντιπροσώπους των δύο πλευρών να παρουσιαστούν μπροστά στους αυτοκρατορικούς Ιταλούς επισκόπους για να βγάλουν την τελική απόφαση (8 Φεβρουαρίου 419). Η ακρόαση των αντιπροσώπων έγινε σε Σύνοδο που πραγματοποιήθηκε στο Σπολέτο (13 Ιουνίου 419), ο Βονιφάτιος Α΄ και ο Ευλάλιος πήραν εντολή να παραμείνουν έξω από τα τείχη της πόλης. Την ίδια εποχή πλησίαζε η ημέρα του Πάσχα και ο επίσκοπος του Σπολέτο έλαβε εντολή να γιορτάσει με μεγαλοπρέπεια την σημαντική εορτή.

Η αυτοκράτειρα Γάλλα Πλακιδία και ο σύζυγος της Κωνστάντιος Γ΄ εξακολουθούσαν να υποστηρίζουν τον Ευλάλιο επειδή είχε εκλεγεί πρώτος. Ο ιστορικός Στιούαρτ Ίρβιν Όοστ παρατήρησε *"οι παπικές εκλογές ήταν εκείνη την εποχή αόριστες, κάθε αντιπρόσωπος μπορούσε να ισχυριστεί ότι τα αιτήματα του ήταν δίκαια"*. Ο Ευλάλιος φαινόταν το φαβορί αλλά έκανε το λάθος να αγνοήσει την εντολή του Ονώριου και να εισέλθει στην Ρώμη (18 Μαρτίου 419), με την πράξη του αυτή έχασε την αυτοκρατορική υποστήριξη. Ο Έπαρχος της Ρώμης έστειλε την αστυνομία να τον μεταφέρει έξω από τα τείχη της πόλης, κατόπιν τέλεσε την λειτουργεία του Πάσχα στο Λατερανό (30 Μαρτίου 419). Η επόμενη Σύνοδος του Σπολέτο (3 Απριλίου 419) ακύρωσε την εκλογή του Ευλάλιου και ανακήρυξε νέο Πάπα τον Βονιφάτιο Α΄, τον αναγνώρισε και ο αυτοκράτορας Ονώριος.

## Παποσύνη

Με την εκλογή του ο Βονιφάτιος Α΄ επανέφερε την εκκλησιαστική πειθαρχεία που είχε διαταραχτεί από τους προκατόχους του. Η εξουσία του Βικάριου μειώθηκε και επίσκοπος της Αρλ Πάτροκλος ανέλαβε την εξουσία και σε πολλές άλλες Γαλατικές πόλεις, στις επαρχίες γενικά αποκαταστάθηκε η παλαιότερη εξουσία των Μητροπολιτικών αρχιεπισκόπων. Ο επίσκοπος της Βαλάνς Μάξιμος κατηγορήθηκε για εγκλήματα, ο Βονιφάτιος Α΄ διέταξε να δικαστεί όχι μόνο από τον προκαθήμενο αλλά από μια Σύνοδο επισκόπων της Γαλατίας, ο ίδιος θα σεβόταν οποιαδήποτε απόφαση. Ο Βονιφάτιος Α΄ υποστήριξε έντονα τον Αυγουστίνο στην καταπολέμηση του Πελαγιανισμού αφού διάβασε δύο επιστολές που έλαβε από τον Άγιο. Ο Άγιος Αυγουστίνος συνέθεσε έναν ύμνο προς τιμή του Βονιφάτιου Α΄ ώστε να τον ευχαριστήσει για την συμβολή του. Υπερασπίστηκε έντονα τα προνόμια που είχε η Αγία Έδρα, έπεισε τον αυτοκράτορα Θεοδόσιο Β΄ να επιστρέψει την Υπαρχία του Ιλλυρικού (Βαλκάνια) στην δικαιοδοσία της δυτικής εκκλησίας της Ρώμης. Ο Πάπας Βονιφάτιος Α΄ πέθανε στην Ρώμη (4 Σεπτεμβρίου 422).  Υπήρξε ο πρώτος Πάπας που προέβαλε την αξίωση του «Πρωτείου». Τιμάται από τους Καθολικούς ως Άγιος. Τον διαδέχθηκε ο άγιος Πάπας Κελεστίνος Α΄.

## Παραπομπές



## Πηγές

*Stewart Oost, Galla Placidia Augusta: A biographical essay (Chicago: University Press, 1968)

Κατηγορία:Πάπες
Κατηγορία:Πάπες 5ου αιώνα
Βονιφάτιος Α΄